钦定古今图书集成/方舆汇编/职方典/第1109卷 > 台湾府星野考 府志
## 钦定古今图书集成/方舆汇编/职方典/第1109卷 > 台湾府星野考 府志

府总

星野之说，昉自“周官” ，盖以星土辨九州之地焉。台自破荒以来，不载版图、不登太史；星野分属，何从而辨？然台系于闽，星野宜从闽，即以闽稽之。福建，《禹贡》扬州之域，天文牛女分野。按牛、女于辰为丑，银海之属、星纪之次。银海，元武象也；星纪，吴、越分也。刘向曰：“吴、越属斗、牛、女分。” “晋、隋《元志》” ：“吴、越其辰在丑。” 由是而说者谓台在泉州之穷南，去省会远矣，不宜为银海之属；又在漳州之极东，去吴、越更远矣，不宜为星纪之次。虽曰天覆罔极，而至穷南、极东，星土不无少异。遂有以台郡分野，当在女、虚之交者。虚元枵之次，在子之辰。以台之稍迤而东，遽疑其越次、越辰，是亦坐井观天之见也。即不必论天之覆帱，而以近事考之，明时澎岛统于泉、泉分野非从省会为牛女乎？则台依泉为牛女分，自可无疑矣。更以近地考之，台海西界于漳、南邻于粤，而北则闽安对峙；漳分野视闽，而粤分野视漳焉。有台之错壤相接，独不属之牛女乎？唐僧一行有云：“星纪当云汉下流，百川归焉。” 故其分野，自南河下，穷南纪之曲，东南负海为星纪；则台郡宅东南分野，仍属牛、女，又与一行之说相符。近考之时事，远证之前言、旁测之地里，纪台星野，终必以牛、女为定衡也。